එළඹෙන උත්සව සමයේ දී කුකුළු මස් කිලෝව රුපියල් තුන්සිය පනහක පාලන මිලක් යටතේ අලෙවි කිරීමට රජය තීරණය කර ඇතැයි සමුපකාර අභ්‍යන්තර හා වෙළෙඳ කටයුතු ඇමැති ජොන්ස්ටන් ප්‍රනාන්දු මහතා පාර්ලිමේන්තුවේ දී ඊයේ (8) ප්‍රකාශ කෙළේ ය.පාලන මිලට වඩා අඩුවෙන් හෝ වැඩි මිලට කුකුළු මස් අලෙවි කිරිමට රජය අදහස් නොකරන අතර උත්සව සමය වෙනුවෙන් කුකුළු මස් මෙට්‍රික් ටොන් දෙදහස් පන්සියයක් සහ බිත්තර මිලියන පනහක් ආනයනය කිරීමට රජය තීරණය කර ඇති බවත් ඇමැතිවරයා ප්‍රකාශ කෙළේ ය.බිත්තර සහ කුකුළු මස් ආනයනය කළ ද ඒවා වෙළෙඳ පොළ අවශ්‍යතාව සඳහා පමණක් මුදා හැරීමටත් රජය තීරණය කර ඇති අතර කුකුළු මස් කර්මාන්තයෙන් යැපෙන්නන්, ව්‍යාපාරිකයන් හා පාරිභෝගිකයන් යන සියලු පාර්ශ්ව ආරක්ෂා කිරීම රජයේ වගකීමක් බවත් ඇමැතිවරයා සඳහන් කෙළේ ය.